MINT เจอพิษ “โควิด” กดผลงานปี 63 พลิกขาดทุน
MINT เจอพิษ "โควิด" กดผลงานปี 63 พลิกขาดทุน
25 ก.พ. 2564

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT รายงานผลการดำเนินงานงวดไตรมาส 4 และงวดปี 2563 ดังนี้

โดยกำไรสุทธิจากการดำเนินงานจำนวน 2,909 ล้านบาท ในไตรมาส 4 ปี 2562 ลดลง เป็นผลขาดทุนจากการดำเนินงานก่อนผลกระทบจากการบังคับใช้มาตรฐานการบัญชี TFRS16 จำนวน 4,708 ล้านบาท ในไตรมาส 4 ปี 2563
อย่างไรก็ตาม ธุรกิจพัฒนาทที่อยู่อาศัยเพื่อขายและธุรกิจร้านอาหารยังคงสร้างผลกำไรในไตรมาส 4 ปี 2563 โดยปรับตัวดีขึ้นจากไตรมาส 3 ปี 2563 ในขณะที่ธุรกิจอนันตรา เวเคชั่น คลับ กลับมามีกำไรสุทธิในไตรมาสนี้ ส่วนไมเนอร์ฟู้ดมีกำไรสุทธิจากการดำเนินงานเพิ่มขึ้นมากกว่าสองเท่าจากช่วงเดียวกันของปีก่อนอยู่ที่ 533 ล้านบาทในไตรมาส 4 ปี 2563 จากผลการดำเนินงานที่แข็งแกร่งของกลุ่มธุรกิจร้านอาหารในประเทศจีนและมาตรการการประหยัดค่าใช้จ่ายที่มีประสิทธิภาพ ทั้งนี้ หากนับรวมผลกระทบจากการบังคับใช้มาตรฐานการบัญชี TFRS16 บริษัทจะมีผลขาดทุนจาก การดำเนินงานจำนวน 4,270 ล้านบาทในไตรมาส 4 ปี 2563
สำหรับปี 2563 บริษัทมีรายได้จากการดำเนินงานก่อนผลกระทบจากการบังคับใช้มาตรฐานการบัญชี TFRS16 ลดลงร้อยละ 53 เมื่อเทียบกับปีก่อนอยู่ที่ 58,118 ล้านบาท และมี EBITDA และผลกำไรสุทธิจากการดำเนินงานก่อนผลกระทบจากการบังคับใช้มาตรฐานการบัญชี TFRS16 เป็นลบจำนวน 8,708 ล้านบาท และ 18,830 ล้านบาท ตามลำดับ
โดยการลดลงดังกล่าวเป็นผลมาจาก แรงกดดันจากการระบาดของโรค COVID-19 ซึ่งส่งผลให้ความต้องการลดลงและมีการปิดให้บริการโรงแรมและร้านอาหาร บางส่วนเป็นการชั่วคราว โดยเฉพาะอย่างยิ่งในไตรมาส 2 ปี 2563 ทั้งนี้หากนับรวมผลกระทบจากการบังคับใช้มาตรฐานการบัญชี TFRS16 บริษัทจะมี EBITDA จากการดำเนินงานลดลงร้อยละ 89 เมื่อเทียบกับปีก่อน และมีผลขาดทุนสุทธิจำนวน 19,389 ล้านบาท